ข่าวที่ 24 / 2560 29 กรกฎาคม 2560

**ธ.ก.ส. บรรเทาภัยน้ำท่วมเหนือ-อีสานเตรียมออกมาตรการเร่งด่วนเยียวยาเกษตรกร**

**ธ.ก.ส. ส่งเจ้าหน้าที่สำรวจความเสียหายหลัง 'พายุดีเปรสชันเซินกา' ถล่มเหนือ-อีสาน มอบถุงยังชีพช่วยเหลือเบื้องต้น เตรียมออกมาตรการระยะสั้นบรรเทาความเดือดร้อนและฟื้นฟูอาชีพในระยะยาว ส่วนชาวนาที่ทำประกันภัยข้าวนาปีหากเข้าเงื่อนไขกรมธรรม์รับเงินสินไหมทดแทนได้ทันที**

นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า อิทธิพลจากพายุดีเปรสชันเซินกา ที่แผ่เข้าปกคลุมประเทศไทยทำให้มีฝนตกหนักอย่างต่อเนื่องในพื้นที่ภาคเหนือ และภาคตะวันออกเฉียงเหนือ เกิดน้ำป่าไหลหลาก น้ำท่วมฉับพลันและดินโคลนถล่มในหลายพื้นที่ ส่งผลกระทบต่อการใช้ชีวิตและสร้างความเสียหายต่อทรัพย์สินของทางราชการและประชาชนในพื้นที่ ธ.ก.ส. จึงเตรียมออกมาตรการเพื่อบรรเทาความเดือดร้อนให้แก่เกษตรกรลูกค้าอย่างเร่งด่วน รวมทั้งเข้าพื้นที่ฟื้นฟูสาขาและตู้เอทีเอ็มให้สามารถเปิดใช้บริการแก่ลูกค้าทั่วไปได้ตามปกติโดยเร็ว

โดยมาตรการเร่งด่วนที่ ธ.ก.ส. ได้ดำเนินการคือ มอบหมายให้พนักงานในพื้นที่ประสบอุทกภัย ออกเยี่ยมเยียนลูกค้าและนำถุงยังชีพไปมอบให้เพื่อช่วยเหลือในเบื้องต้น รวมถึงให้กำลังใจแก่เกษตรกรลูกค้าที่ได้รับผลกระทบจากอุทกภัยในครั้งนี้ และสำรวจความเสียหายที่เกิดขึ้นภายหลังจากสถานการณ์น้ำท่วมได้คลี่คลายลง เพื่อนำข้อมูลดังกล่าวมาพิจารณาหามาตรการฟื้นฟูการประกอบอาชีพและมาตรการช่วยเหลืออื่นๆ ที่เหมาะสมเพิ่มเติมในระยะต่อไป

ทั้งนี้ ในเบื้องต้น ธ.ก.ส. ได้นำเงินจากกองทุนบรรเทาความเดือดร้อนผู้ประสบภัยธรรมชาติและภัยพิบัติของ ธ.ก.ส. เพื่อจัดหาถุงยังชีพนำไปมอบให้เกษตรกรลูกค้าและประชาชนที่เดือดร้อน สำหรับเกษตรกรผู้ปลูกข้าวที่ร่วมโครงการประกันภัยข้าวนาปี ปีการผลิต 2560 เมื่อสำรวจความเสียหายในพื้นที่ประสบอุทกภัยเรียบร้อยแล้ว และพบว่ามีความเสียหายเป็นไปตามเงื่อนไขของกรมธรรม์ ก็จะได้รับความคุ้มครองไร่ละ 1,260 บาท โดยสามารถเลือกรับโอนค่าสินไหมผ่านบริการพร้อมเพย์ได้ทันที

"พนักงานของ ธ.ก.ส.ในพื้นที่เกิดเหตุทุกแห่งพร้อมเข้าไปช่วยเหลือเกษตรกรลูกค้าอย่างเร่งด่วนด้วยความเต็มใจ สำหรับภาระหนี้สินที่เกษตรกรลูกค้ามีอยู่กับ ธ.ก.ส.นั้น ไม่ต้องกังวลใจธนาคารพร้อมเข้าไปดูแลอย่างเต็มที่ โดย ธ.ก.ส. เตรียมพิจารณาหามาตรการที่เหมาะสมดังที่เคยได้ดำเนินการเมื่อเกิดเหตุภัยพิบัติที่ผ่านมา เช่น การพักชำระหนี้ต้นเงินเกษตรกรที่เป็นลูกค้า ธ.ก.ส. งดคิดดอกเบี้ยปรับ และมาตรการเสริมอื่นๆ เพื่อให้เกษตรกรลูกค้าสามารถประกอบอาชีพได้ภายหลังจากสถานการณ์เข้าสู่ภาวะปกติ " นายอภิรมย์กล่าว

#######################

สำนักสื่อสารการตลาดและประชาสัมพันธ์ ธ.ก.ส. โทร 02 558 6100 ต่อ 6733 , 6734 , 6735 และ 6740